
BIROULUI  PERMANENT

AL

CAMEREI  DEPUTAŢILOR

Vă înaintăm alăturat, raportul asupra proiectului de Lege privind aprobarea Ordonanţei de urgenţă a Guvernului nr.63/2016 pentru modificarea şi completarea Ordonanţei de urgenţă a Guvernului nr.109/2008 privind acordarea de ajutor de stat individual având ca obiectiv dezvoltarea regională, trimis cu adresa nr. PLx.25 din 1 februarie 2017, Camera Deputaților fiind Cameră decizională. 
În raport cu obiectul şi conţinutul său, proiectul de Lege face parte din categoria legilor ordinare.
PREŞEDINTE,

Bogdan – Iulian HUȚUCĂ

RAPORT
asupra proiectului de Lege privind aprobarea Ordonanţei de urgenţă a Guvernului nr.63/2016 pentru modificarea şi completarea Ordonanţei de urgenţă a Guvernului nr.109/2008 privind acordarea de ajutor de stat 

individual având ca obiectiv dezvoltarea regională
În conformitate cu prevederile art.94 și 115 din Regulamentul Camerei Deputaților, republicat, cu modificările și completările ulterioare, Comisia pentru buget, finanțe și bănci a fost sesizată, prin adresa nr. PLx.25 din 1 februarie 2017, spre dezbatere pe fond, în procedură de urgență, cu proiectul de Lege privind aprobarea Ordonanţei de urgenţă a Guvernului nr.63/2016 pentru modificarea şi completarea Ordonanţei de urgenţă a Guvernului nr.109/2008 privind acordarea de ajutor de stat individual având ca obiectiv dezvoltarea regională.
Potrivit prevederilor art.75 din Constituţia României, republicată şi ale art.91 din Regulamentul Camerei Deputaţilor, republicat, cu modificările și completările ulterioare, Camera  Deputaţilor este Cameră decizională. 
Senatul, în calitate de primă Cameră sesizată, a adoptat tacit proiectul de Lege în ședința din data de 22 decembrie 2016.

La dezbaterea proiectului de Lege s-au avut în vedere avizele favorabile ale Consiliului Legislativ, Comisiei juridice, de disciplină şi imunităţi și Comisiei pentru industrii şi servicii și punctele de vedere favorabile ale Guvernului, din data de 10 martie 2017 și Ministerului Finanțelor, din 4 februarie 2021.
Proiectul de Lege supus dezbaterii are ca obiect de reglementare angajamentul Societății Ford România S.A. de a demara, în luna octombrie 2016 și până cel târziu la 31 decembrie 2019, un proiect de investiții suplimentare, exclusiv din surse proprii și fără implicarea unor elemente de natura ajutorului de stat. Valoarea totală a investiției va fi de minim 130 milioane de euro, din care 100 de milioane pentru introducerea în fabricație a unui nou model de autovehicul la Craiova și 30 de milioane euro pentru producția de motoare. În cazul în care investiția nu atinge nivelul minim asumat de 810.000 de automobile, respectiv 1.500.000 de motoare, până la 31 decembrie 2017, prelungirea perioadei de realizare a volumelor de producție de automobile și de motoare până la data de 31 decembrie 2025 va înceta să producă efecte juridice în favoarea societății și se va reactiva mecanismul inițial de recuperare a ajutorului de stat, proporțional cu gradul de nerealizare a volumului de producție la data de 31 decembrie 2017.
În conformitate cu prevederile art. 61 din Regulamentul Camerei Deputaților, republicat, cu modificările și completările ulterioare, membrii Comisiei pentru buget, finanţe şi bănci au examinat proiectul de Lege menționat mai sus, în şedinţa cu prezență fizică și online, din data de 11 mai 2021.    
La lucrările Comisiei, deputaţii membrii ai acesteia, și-au înregistrat prezența conform listei de prezenţă.
La dezbaterea acestui proiectul de Lege a participat, în calitate de invitat, domnul Lucian Heiuș, Secretar de Stat în Ministerul Finanțelor.
În urma examinării proiectului de Lege, deputații prezenți la lucrări au hotărât, cu majoritate de voturi, să propună plenului Camerei Deputaţilor un raport de adoptare a proiectul de Lege privind aprobarea Ordonanţei de urgenţă a Guvernului nr.63/2016 pentru modificarea şi completarea Ordonanţei de urgenţă a Guvernului nr.109/2008 privind acordarea de ajutor de stat individual având ca obiectiv dezvoltarea regională, în forma adoptată de Senat. 
În raport cu obiectul şi conţinutul său, proiectul de Lege face parte din categoria legilor ordinare.

